রাজনৈতিক কারণে ব্যস্ততার দরুন বিএ অনার্স পরীক্ষা দিতে পারেননি; শিক্ষকতার কাজ নিয়েছেন শ্রীপুর স্কুলে। সে স্কুলের অবস্থা খুবই খুবই সঙ্গীন। বেতন ১০০, তা-ও নিয়মিত পাবেন কি না, সন্দেহ। প্রধান শিক্ষক তহবিলের নয়-ছয় করছেন বলে অভিযোগ। এরই মধ্যে তাজউদ্দীন চেষ্টা করছেন স্কুলটিকে দাঁড় করাতে। নিয়মিত শিক্ষা দানের পাশাপাশি খেলাধুলা, সাংস্কৃতিক অনুষ্ঠান, গ্রান্ট ইন এইডের জন্য দরখাস্ত, সব চলছে। উদ্যোগটা তারই। কিন্তু একটা সময় এলো যখন তাকে বিদায় নিতে হচ্ছে, বিশ্ববিদ্যালয়ে ফিরে গিয়ে পরীক্ষার জন্য প্রস্তুতি গ্রহণের প্রয়োজনে।